label_title: Poteidaia ostroma
label_desc: Poteidaia, Athén adófizetésre kötelezett szövetségese volt a Palléné-félszigeten. Ugyanakkor kapcsolatokat ápolt az alapító anyavárossal Korinthosszal is. Kr. e. 432-ben a Déloszi Szövetség egy másik tagja, a Khalkidiké-félszigeten fekvő Olünthosz város a szövetség ellen fordult, és a khalkidikéiekkel együtt Athén-ellenes államszövetséget alapított. Athén attól tartott, hogy a példa ragadós lesz, s az athéniek emiatt is kötelezték a poteidaiaiakat, hogy rombolják le a Palléné felé néző városfalakat, adjanak túszokat és ne fogadják a korinthoszi főtisztviselőket. Az athéniek félelmeit erősítette, hogy Perdikkasz, Alexandrosz fia, makedóniai király, korábbi szövetségesük is ellenük fordult, mivel Athén szövetséget kötött a király ellen lázadó "Philipposszal", valamint "Derdasszal". Kr. e. 431-ben Athén 30 hajóval és ezer fegyveressel indult Perdikkasz területe ellen Lükomédész fia, Arkhesztratosz és további tíz vezér vezetésével. A sereg egyúttal Poteidaia elleni akciókra is parancsot kapott. A poteidaiak erre Spártához és Perdikkaszhoz fordultak segítségért. Spárta megígérte, hogy betör Attikába, ha Athén megtámadja Poteidaiat. A Khalkidiké és Bottiaia lakosai pedig városaikat lerombolva Olünthoszba és Mügdoniába, a Bolbé-tó mellé költöztek.